DA doen dringende beroep op LUR oor DNS-uitslae | Netwerk24
DA doen dringende beroep op LUR oor DNS-uitslae
Deur Ischke van Eeden 27 Maart 2021 17:02
Bheki Cele Foto: SON
Die DA in Gauteng doen 'n beroep op Faith Mazibuko, Gautengse LUR vir gemeenskapsveiligheid, om Bheki Cele, minister van polisie, en Ronald Lamola, minister van justisie en korrektiewe dienste, dringend te betrek oor die agterstand met die verwerking van 113 285 DNS- en 9 757 ballistiese verslae in Gauteng.
Luidens 'n verklaring van die DA het Mazibuko hierdie inligting in 'n mondelinge antwoord op die DA se vrae in die Gautengse wetgewer onthul.
Volgens Mazibuko is hierdie agterstande die gevolg van 'n tekort aan verbruiksgoedere, terwyl ses provinsies deur een laboratorium bedien word.
"Hoewel Mazibuko sê sy het geen idee wanneer hierdie agterstand uitgewis sal word en hoeveel hofsake weens die agterstand opgeskort word nie, het sy aangedui dat so 'n vraag eerder na die nasionale vervolgingsgesag verwys moet word," sê Michael Shackleton, die DA se woordvoerder oor gemeenskapsveiligheid in Gauteng, in die verklaring.
"Met 'n agterstand van hierdie omvang met DNS- en ballistiese verslae, sal daar 'n vertraging in vervolgings wees. Dit kan daartoe lei dat sake van die hofrol geskrap word omdat geen getuienis voor die hof kom nie."
Pinkie Numa, Mazibuko se woordvoerder, het navrae na die Gautengse polisie verwys. Die polisie het teen druktyd nog nie op navrae gereageer nie.